
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind completarea art.15 din Legea nr.571/2003 privind Codul fiscal, cu care comisia noastră a fost sesizată în fond cu adresa Biroului Permanent nr.P.l.-X177 din 31martie 2004.

	PREŞEDINTE,




Parlamentul  României

	Comisia pentru buget, finanţe şi bănci
	
	Bucureşti  20.04.2004
Nr.22/215


RAPORT

asupra propunerii legislative privind completarea art.15 din Legea nr.571/2003 privind Codul fiscal
Cu adresa nr.P.l.-X177 din 31 martie 2004, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind completarea art.15 din Legea nr.571/2003 privind Codul fiscal.
La întocmirea raportului s-a avut în vedere avizul Comisiei pentru politică economică, reformă şi privatizare, precum şi avizul Consiliului Legislativ.

La lucrările comisiei au participat 25 deputaţi, din totalul de 27 membri ai comisiei.

Prezenta propunere legislativă are ca obiect de reglementare completarea articolului 15 din Legea nr.571/2003 privind Codul fiscal, cu un alineat care să reglementeze scutirea societăţilor comerciale de la plata impozitului de profit a cotei părţi din profitul reinvestit.
Potrivit prevederilor constituţionale, propunerea legislativă face parte din categoria legilor ordinare.


Propunerea legislativă, potrivit art.75 alin.(1) din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

In urma examinării propunerii legislative privind completarea art.15 din Legea nr.571/2003 privind Codul fiscal, în şedinţa din 20 aprilie 2004, comisia a hotărât, cu 20 de voturi pentru şi 5 voturi împotrivă, supunerea spre dezbaterea şi adoptarea Plenului Camerei Deputaţilor a propunerii legislative în forma adoptată de Senat.

În cursul dezbaterii în comisie, următorul amendament nu a fost admis:
	Nr.

crt.
	Text iniţial
	Amendament
	Motivare

	1.
	„Articol unic – La art.15 se introduce alin.(4), cu următorul conţinut:
(4) Societăţile comerciale beneficiază până la 31 decembrie 2006 de scutirea de la plata impozitului pe profit a cotei părţi din profitul reinvestit”.
	Se propune ca articolul unic să se completeze după cum urmează:
„Articol unic – La articolul 15 se introduce alin.(4), cu următorul conţinut:

(4) Societăţile comerciale beneficiază până la 31 decembrie 2006 de scutirea de la plata impozitului pe profit a cotei părţi din profitul reinvestit, cu îndeplinirea concomitentă a cel puţin unei condiţii de orientare a investiţiilor şi a cel puţin unei condiţii de performanţă, stabilite prin hotărâre a Guvernului.”

Autor: dl. deputat Petre Naidin.
	a) argumente pentru susţinerea amendamentului

Pentru o stimulare reală a dezvoltării competitivităţii şi o argumentare solidă în faţa U.E. a acestei măsuri. „Investiţiile, obligatoriu, vor moderniza fluxul de producţie sau de alimentare cu utilităţi publice, achiziţie de utilaje; performanţele vor conduce la creşterea numărului de personal, creştere export sau cifra de afaceri, certificarea calităţii CE pentru minim un produs”. – punct de vedere al Prim-ministrului.
b) argumente pentru respingerea amendamentului:
Amendamentul a fost reţinut în vederea înscrierii sale în proiectul de modificare a Legii nr.571/2003 privind Codul fiscal, care va intra în vigoare începând cu 1 ianuarie 2005.


	PREŞEDINTE,


	SECRETAR,

Dr. Daniel Ionescu


 Experţi parlamentari:

               Onete Alexandru

               Măţan Ofelia

